Document ID: 32014R1071

REGOLAMENT TA' IMPLIMENTAZZJONI TAL-KUMMISSJONI (UE) Nru 1071/2014
tal-10 ta' Ottubru 2014
dwar miżuri eċċezzjonali ta' appoġġ għas-setturi tal-bajd u tal-laħam tat-tjur fl-Italja
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 220(1)(a) tiegħu,
Billi:
(1)
Bejn l-14 ta' Awwissu u l-5 ta' Settembru 2013, l-Italja kkonfermat u nnotifikat il-preżenza tal-influwenza tat-tjur b'patoġeniċità għolja tas-sottotip H7N7. It-tifqigħa ta' din il-marda ġiet ikkonfermata fi tliet azjendi industrijali ta' tiġieġ li jbid, f'azjenda industrijali ta' għewietaq, f'azjenda industrijali ta' dundjan, u f'razzett rurali ta' sriedaq.
(2)
L-Italja ħadet il-miżuri kollha meħtieġa, minnufih u b'mod effiċjenti, skont id-Direttiva tal-Kunsill 2005/94/KE (2). B'mod partikolari, l-awtoritajiet Taljani stabbilew żoni ta' protezzjoni, sorveljanza u restrizzjoni iktar stretti, u ħadet miżuri ta' kontroll, monitoraġġ u prevenzjoni skont id-Deċiżjonijiet ta' Implimentazzjoni tal-Kummissjoni 2013/439/UE (3) u 2013/443/UE (4). B'hekk l-awtoritajiet Taljani kienu kapaċi jeqirdu malajr it-theddida. Sat-30 ta' Ġunju 2014 kienu applikabbli miżuri ta' kontroll addizzjonali tal-Unjoni u nazzjonali, inklużi dispożizzjonijiet għar-ripopolazzjoni tal-azjendi u għall-ittestjar fil-laboratorju wara l-qerda tat-tifqigħat.
(3)
Fit-2 ta' Settembru 2013, l-awtoritajiet Taljani infurmaw lill-Kummissjoni li l-miżuri sanitarji restrittivi applikati biex irażżnu u jeqirdu t-tixrid tal-virus laqtu lil ċerti operaturi, u li dawk l-operaturi ġarrbu telf ta' dħul mhux eliġibbli għall-kontribut finanzjarju mill-Unjoni fil-qafas tar-Regolament (UE) Nru 652/2014 tal-Parlament Ewropew u tal-Kunsill (5).
(4)
Fl-4 ta' Frar 2014, il-Kummissjoni rċeviet talba formali mingħand l-awtoritajiet Taljani għall-finanzjament parzjali ta' ċerti miżuri eċċezzjonali ta' appoġġ skont l-Artikolu 220(3) tar-Regolament (UE) Nru 1308/2013.
(5)
B'konsegwenza tal-miżuri ta' prevenzjoni, inqalgħu diffikultajiet fit-trasport u fil-kummerċjalizzazzjoni tal-bajd għat-tifqis u għall-flieles ta' ġurnata. Ħong Kong, il-Filippini, l-Arabja Sawdija u l-Emirati Għarab Magħquda pprojbixxew l-importazzjonijiet tat-tjur mill-Italja. Barra minn hekk, restrizzjonijiet ta' moviment ikkaġunaw iktar telf indirett minħabba l-qerda jew ipproċessar meħtieġa tal-bajd għat-tifqis.
(6)
Skont l-Artikolu 220(5) tar-Regolament (UE) Nru 1308/2013, il-finanzjament parzjali min-naħa tal-Unjoni huwa ekwivalenti għal 50 % tal-infiq imġarrab mill-Italja għall-miżuri eċċezzjonali ta' appoġġ. Il-kwantitajiet massimi eliġibbli għall-finanzjament fir-rigward ta' kull miżura eċċezzjonali ta' appoġġ għas-suq għandhom jiġu ffissati mill-Kummissjoni wara li tkun fliet it-talba mingħand l-Italja.
(7)
Biex jiġi evitat ir-riskju ta' kumpens żejjed, għandu jiġi stipulat ammont ta' finanzjament parzjali b'rata fissa, f'livell xieraq għal kull prodott. Meta jiġi ffissat il-livell massimu tal-finanzjament parzjali mill-Unjoni, għandhom jitqiesu għadd ta' elementi. B'mod partikolari, billi l-bajd għat-tifqis tal-ispeċi Gallus domesticus huwa l-uniku bajd bil-permess li jiġi pproċessat fi prodotti tal-ikel, il-finanzjament parzjali mill-Unjoni fir-rigward tagħhom għandu jkun iktar baxx għall-bajd ipproċessat milli għall-qerda ta' kull bajd għat-tifqis ieħor.
(8)
Barra minn hekk, il-bajd għall-ikel tal-ispeċi Gallus domesticus, maħsub inizjalment għall-konsumaturi aħħarija, kien jiġi pproċessat fi prodotti tal-bajd pasturizzat, minħabba r-restrizzjonijiet imposti fuq l-azjendi ta' destinazzjoni li jinsabu jew fiż-żoni ta' sorveljanza jew fiż-żoni ta' restrizzjoni miżjuda.
(9)
Kien hemm telf finanzjarju wkoll minħabba l-qerda ta' bajd għat-tifqis jew ta' flieles, il-qtil parzjali bikri ta' qatgħat għat-tgħammir, il-qtil bikri ta' brojlers, it-tnaqqis tal-inkubazzjoni tal-bajd għat-tifqis minħabba n-niżla temporanja fil-produzzjoni imposta bħala miżura ta' prevenzjoni għall-bijosigurtà u b'hekk l-impossibbiltà li l-flieles jitqiegħdu, kif ukoll il-qtil ta' għewietaq lesti biex ibidu.
(10)
L-ispeċijiet l-iktar milquta minn dawk il-miżuri huma t-tiġieġ li jbidu u l-brojlers ta' Gallus domesticus, id-dundjan, il-farawni u l-papri.
(11)
In-niżla fil-produzzjoni għal raġunijiet ta' bijosigurtà wara t-tifqigħat wasslet għal telf importanti għall-operaturi, telf li għandu jiġi kkumpensat.
(12)
Biex jiġi evitat ir-riskju ta' finanzjament doppju, it-telf imġarrab ma jridx ikun ġie kkumpensat minn għajnuna mill-Istat jew minn polza tal-assigurazzjoni, u l-finanzjament parzjali mill-Unjoni skont dan ir-Regolament għandu jkun limitat għall-prodotti eliġibbli li għalihom ma jkun ittieħed l-ebda kontribut finanzjarju tal-Unjoni skont ir-Regolament (UE) Nru 652/2014.
(13)
Il-livell u t-tul ta' żmien tal-miżuri eċċezzjonali ta' appoġġ stipulati f'dan ir-Regolament għandhom ikunu limitati għal dak li huwa strettament meħtieġ għall-appoġġ tas-suq ikkonċernat.
(14)
Għall-ġestjoni baġitarja soda tal-miżuri, il-ħlasijiet għandhom isiru mill-Italja lill-benefiċjarju sa mhux iktar tard mit-30 ta' Settembru 2015.
(15)
Sabiex jiġu żgurati l-eleġibbiltà u l-korrettezza tal-ħlasijiet, l-awtoritajiet Taljani għandhom iwettqu verifiki ex-ante.
(16)
Biex l-Unjoni tkun tista' twettaq il-kontroll finanzjarju tagħha, l-awtoritajiet Taljani għandhom jinnotifikaw lill-Kummissjoni s-saldu tal-ħlasijiet.
(17)
Il-miżuri previsti f'dan ir-Regolament huma konformi mal-opinjoni tal-Kumitat għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-Unjoni għandha tipprovdi finanzjament parzjali ekwivalenti għal 50 % tal-infiq li għandha ġġarrab l-Italja biex tappoġġja s-suq tal-bajd u tal-laħam tat-tjur milqut serjament mit-tifqigħa tal-influwenza tat-tjur b'patoġeniċità għolja tas-sottotip H7N7 li nstabet u ġiet innotifikata mill-Italja bejn l-14 ta' Awwissu u l-5 ta' Settembru 2013, u li minħabba fiha kienu applikabbli, sat-30 ta' Ġunju 2014, miżuri restrittivi tal-Unjoni u nazzjonali.
In-nefqa għandha tkun eliġibbli biss għall-finanzjament parzjali mill-Unjoni jekk tkun tħallset mill-Italja lill-benefiċjarju sat-30 ta' Settembru 2015.
Il-livell massimu tal-finanzjament parzjali mill-Unjoni għandu jkun kif ġej:
(a)
għall-qerda tal-bajd għat-tifqis li jikkorrispondi għall-kodiċi NM 0407 11 00, rata fissa ta' EUR 0,13824 għal kull bajda għat-tifqis minn tiġieġ li jbid, sa massimu ta' 38 016-il bajda;
(b)
għall-ipproċessar tal-bajd għat-tifqis li jikkorrispondi għall-kodiċi NM 0407 11 00, rata fissa ta' EUR 0,1106 għal kull bajda għat-tifqis sa massimu ta' 4 687 600 bajda għat-tifqis ta' tiġieġ li jbid, u sa massimu ta' 28 450 bajda għat-tifqis ta' brojlers;
(c)
għall-ipproċessar tal-bajd fil-qoxra għall-konsum uman li jikkorrispondi għall-kodiċi NM 0407 11 00, rata fissa ta' EUR 0,0136 għal kull bajda sa massimu ta' 1 703 520 bajda;
(d)
għat-tnaqqis tal-inkubazzjoni ta' bajd għat-tifqis ta' tiġieġ li jbid, rata fissa ta' EUR 0,01672 għal kull bajda għat-tifqis tal-kodiċi NM 0407 11 00 sa massimu ta' 549 720 bajda;
(e)
għall-qtil u r-rimi ta' flieles li jikkorrispondi għall-kodiċi NM 0105, rata fissa ta':
(i)
EUR 0,140959 għal kull fellus ta' brojlers sa massimu ta' 171 920 fellus;
(ii)
EUR 0,162354 għal kull fellus ta' sriedaq sa massimu ta' 436 247 fellus;
(iii)
EUR 0,248 għal kull fellus ta' tiġieġ li jbid sa massimu ta' 62 800 fellus;
(iv)
EUR 0,780307 għal kull fellus ta' dundjan sa massimu ta' 40 500 fellus;
(f)
għall-qtil bikri tal-qatgħat tal-brojlers, qatgħat tal-brojlers għat-tgħammir, qatgħat tad-dundjan ġenituri u qatgħat tal-brojlers nanniet, rata fissa ta':
(i)
EUR 0,86 għal kull brojler sa massimu ta' 19 200 brojler;
(ii)
EUR 2,94912 għal kull brojler għat-tgħammir sa massimu ta' 14 500 brojler;
(iii)
EUR 2,94912 għal kull brojler nannu sa massimu ta' 4 485 brojler;
(iv)
EUR 13,824 għal kull dundjan ġenitur sa massimu ta' 19 004 dundjani;
(g)
għan-niżla fil-produzzjoni minħabba l-miżuri temporanji ta' bijosigurtà, rata fissa ta':
(i)
EUR 0,423936 kull m2 kull ġimgħa għall-brojlers sa massimu ta' 286 597 m2 għal ammont massimu ta' EUR 521 040,69;
(ii)
EUR 0,3779 kull m2 kull ġimgħa għad-dundjan sa massimu ta' 271 759 m2 għal ammont massimu ta' EUR 603 604,35;
(iii)
EUR 0,12 kull m2 kull ġimgħa għall-għewietaq ħielsa sa massimu ta' 438 930 m2 għal ammont massimu ta' EUR 310 937,64;
(iv)
EUR 0,096 kull m2 kull ġimgħa għall-għewietaq fil-gaġġa sa massimu ta' 370 000 m2 għal ammont massimu ta' EUR 355 200;
(v)
EUR 0,3779 kull m2 kull ġimgħa għall-farawni sa massimu ta' 2 440 m2 għal ammont massimu ta' EUR 5 161,20;
(vi)
EUR 0,5714 kull m2 kull ġimgħa għall-papri sa massimu ta' 570 m2 għal ammont massimu ta' EUR 2 605,55;
(vii)
EUR 0,3041 kull m2 kull ġimgħa għat-tiġieġ li jbid rurali sa massimu ta' 7 000 m2 għal ammont massimu ta' EUR 17 031,17;
(viii)
EUR 0,04 kull fellus ħieles kull ġimgħa sa massimu ta' 326 450 fellus għal massimu ta' EUR 81 743,18;
(ix)
EUR 0,032 kull fellus fil-gaġġa kull ġimgħa sa massimu ta' 100 000 fellus għal massimu ta' EUR 14 176;
(x)
EUR 0,092 kull tiġieġa li tbid fil-gaġġa kull ġimgħa sa massimu ta' 649 440 tiġieġa għal massimu ta' EUR 2 415 631,05;
(xi)
EUR 0,116 kull tiġieġa li tbid ħielsa kull ġimgħa sa massimu ta' 1 067 300 tiġieġa għal massimu ta' EUR 3 219 212,86;
(xii)
EUR 0,124 kull tiġieġa li tbid imrobbija barra kull ġimgħa sa massimu ta' 59 160 tiġieġa għal massimu ta' EUR 13 644,66;
(xiii)
EUR 0,144 kull tiġieġa li tbid organika kull ġimgħa sa massimu ta' 124 500 tiġieġa għal massimu ta' EUR 167 924,16.
Artikolu 2
Il-finanzjament parzjali mill-Unjoni skont dan ir-Regolament għandu jkun limitat għall-prodotti mhux ikkumpensati minn għajnuna mill-Istat jew minn polza tal-assigurazzjoni, u li għalihom ma jkun ingħata l-ebda kontribut finanzjarju tal-Unjoni skont ir-Regolament (UE) Nru 652/2014.
Artikolu 3
Qabel ma jsir xi ħlas, l-Italja għandha twettaq verifiki amministrattivi u fiżiċi eżawrjenti biex tiżgura l-konformità ma' dan ir-Regolament.
B'mod partikolari, l-awtoritajiet Taljani għandhom:
(a)
jivverifikaw l-eliġibbiltà tal-benefiċjarju li jkun ressaq it-talba għall-appoġġ;
(b)
jivverifikaw l-eliġibbiltà tal-bajd u tal-annimali li għalihom tkun tressqet talba għall-appoġġ;
(c)
jivverifikaw il-kwantitajiet ta' bajd u ta' annimali eliġibbli għall-appoġġ;
(d)
jivverifikaw, għal kull operatur eliġibbli, is-superfiċje reali ta' produzzjoni kkonċernata min-niżla fil-produzzjoni għal raġunijiet ta' bijosigurtà, u t-tul taż-żmien tagħha.
Artikolu 4
L-awtoritajiet Taljani għandhom jinnotifikaw is-saldu tal-ħlasijiet lill-Kummissjoni.
Artikolu 5
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta' Ottubru 2014.

Labels: 2
17
19
3
6
18
15